钦定古今图书集成/明伦汇编/官常典/第093卷 > 安定郡王令𬣳
## 钦定古今图书集成/明伦汇编/官常典/第093卷 > 安定郡王令𬣳

按《宋史燕王传》：“令𬣳，字君序，以父任补右班殿直。政
和中，迁承忠郎，召试，授从事郎。宣和二年，以贡士试
舍选合格，授宣教郎，调信州永丰县丞。中兴初，累迁
福州运判兼提点刑狱公事。秦桧方柄用，安定郡王
绝封者十馀年。桧死，次令衿当封，适以事被拘，遂命
令𬣳袭封。已而令𬣳以爵逊令衿，乃陞令𬣳秘阁修”
撰、知台州，移知绍兴府，召权户部侍郎，领严、饶二州
铸钱局。先是，诸州钱监兵匠多缺不补，积其衣粮，号
“三分缺额钱”，令𬣳请以其钱付诸监省，朝廷降铜本
钱。又建议州县卖官田，计所入高下，守令进秩、减磨
勘有差。州县义仓多红腐，请岁出三之一以易新粟。
水旱为灾，检放不及七分处所，即许“赈恤。”皆从之。令
衿薨，令𬣳由崇庆军承宣使再袭封。隆兴初，除同知
大宗正事，奏减生日支赐并郊祀赏给，以助军兴，诏
褒之。迁敷文阁直学士，特授左中大夫、知绍兴府。引
疾乞祠以归，寻薨，年六十八。令𬣳莅事明敏有风采，
然在广东日，尝与副使章茇不协，阴中以法，陷茇于
死，世以此少之。